ALERTĂ Procurorul european: Consiliul își reafirmă susținerea pentru candidatul francez și spune că negocierile pot continua după instalarea noului Parlament

Consiliul își reafirmă susținerea pentru candidatul francez la funcția de procuror-șef european, după ce și runda a treia de negocieri a eșuat joi și spune că negocierile pot continua după instalarea noului Parlament European.

Echipa de negociere a Consiliului își exprimă regretul, într-un comunicat, că nu se fac progrese suplimentare în privința desemnării primului procuror șef al UE.

Consiliul consideră că EPPO are nevoie de un profesionist cu experiență, independent, care să poată să pună în funcțiune instituția încă de la început. Misiunea primului procuror șef al UE pe parcursul celor 7 ani de mandat va consta, în special, în construirea structurii administrative și operaționale a instituției și în stabilirea unor bune relații de lucru cu autoritățile judiciare naționale.

Echipa de negociere a Consiliului reiterează faptul că, deși recunoaște valoarea celor trei candidați selectați, candidatul preferat al Consiliului pentru această funcție este dl Bohnert. Echipa de negociere precizează că a informat periodic Consiliul (la nivelul Coreper) cu privire la negocieri, pentru confirmarea acestui mandat.

Negociatorii Consiliului și-au exprimat deschiderea pentru o nouă reuniune săptămâna viitoare, la o dată care urmează să fie stabilită. În cazul în care negocierile nu vor fi încheiate săptămâna viitoare, probabil că acestea vor fi reluate odată ce noul Parlament este instalat, se mai arată în comunicat.

Negocierile dintre Parlamentul European și Consiliul UE privind numirea procurorului-șef european au ajuns într-un impas joi, astfel încât cea de-a patra rundă de discuții, programată pentru săptămâna viitoare, pe 10 aprilie, a fost anulată, au declarat surse europene pentru G4Media.ro.

Potrivit acestora, Consiliul a propus negocieri pe 12 aprilie, dar Parlamentul a respins oferta.

”Dacă Franța nu cedează, se amână negocierea până în iulie, după constituirea noului Parlament European”, au mai explicat sursele europene pentru G4Media.ro (detalii aici).